ใบตองแห้ง: แจกอย่างไรให้ถูกด่า
ฮาวทูแจก แจกเงินอย่างไรให้ถูกด่า มันน่าฉงน รัฐบาลทั่วโลกแจกเงินประชาชน เขามีแต่ได้คะแนนนิยม แต่ทำไมรัฐบาลประยุทธ์ ใจป้ำแจกห้าพันกลับถูกด่า นี่เป็น case study เลยนะ ทำอะไรก็ไม่ขึ้นคำตอบง่ายๆ รัฐบาลนี้ไม่รู้จักคำว่า ถ้วนหน้า รังเกียจคำว่า ถ้วนหน้า พยายามกำหนดโควตาคนที่จะสงเคราะห์ ทั้งที่โควิด 19 กระทบไปหมด ไม่ใช่แค่กิจการที่รัฐสั่งปิด หรืออาชีพที่รัฐกำหนด มันกระทบเป็นลูกโซ่ ทำให้คนตกงานหรือขาดรายได้ทั้งประเทศถ้าย้อนดูวิธีคิดตั้งแต่แรก ก็น่าฉงน คลังเอาตัวเลขมาจากไหนจะช่วย 3 ล้านคน แล้วพอลงทะเบียนล้น ก็ขยายเป็น 9 ล้านคน เป็นวิธีคิดหดได้ยืดได้ตั้ง 3 เท่ามันสะท้อนว่าคลังไม่ได้ประเมินสถานการณ์ ไม่ทันความเดือดร้อนที่เป็นจริง พอเห็นคนล้นก็ค่อยขยาย แล้วอธิบายว่า 9 ล้านคนคือแรงงานนอกระบบ เดี๋ยวจะช่วยเกษตรกร 17 ล้านคนอีกขยักแต่กลับทำให้คนเดือดพล่าน ด่ากันขรม กับ AI ซึ่งคงไม่ใช่สมองกล แต่เป็นสมองคนในระบบราชการ คนขับแท็กซี่กลายเป็นเกษตรกร แม่ค้าริมฟุตปาธเป็นผู้ประกอบการ ขี่มอเตอร์ไซค์รับจ้างเรียน กศน.กลายเป็นนักศึกษาอันที่จริง ฟังที่บางคนระบาย ก็ไม่เข้าข่ายได้เงินห้าพัน ทั้งที่เขาเดือดร้อนจริงๆ นั่นแปลว่า โควตา ที่คลังกำหนด ไปไม่ถึงคนเดือดร้อนทั้งหมด ยังมีอีกมากที่อยู่นอกระบบ เช่น พนักงานบริการ แรงงานรายวันหาเช้ากินค่ำรัฐบาลอาจโทษว่าประเทศนี้ไม่เคยจัดระบบ แต่ทำไมไม่คิดกลับกัน ถ้าแยกแยะไม่ได้ทำไมไม่แจก ถ้วนหน้า อย่าง TDRI หรือคณาจารย์เศรษฐศาสตร์ มธ.เสนอ ซึ่งดัดแปลงได้นั่นคือแยกข้าราชการรัฐวิสาหกิจออกไป แยกแรงงานในประกันสังคมออกไป (ช่วยต่างหาก) แยกคนอายุต่ำกว่า 18 (หรือ 15) แยกคนอายุเกิน 60 แล้วที่เหลือก็ แจกถ้วนหน้า โดยอาจตัดคนรายได้สูงออกตามฐานภาษี เติมเงินผู้สูงอายุชั่วคราว ช่วยค่าดูแลบุตรชั่วคราวตัวเลขจะออกมาเกิน 9 ล้าน+เกษตรกร 17 ล้าน ไม่เท่าไหร่ ไม่น่าเกิน 27 ล้านคนไปมากนัก ไม่ถึงกับ กู้ยันตาย อย่างที่สมคิดบอกปัด แต่ข้อดีคือช่วยคนจนได้หมด ไม่ตกหล่น บางคนอาจเถียงว่าจะมีคนไม่เดือดร้อนได้ด้วย ก็ใช่ แต่ระบบที่ใช้อยู่นี้ก็มีเหมือนกันเพราะประชาชนถือว่าเงินห้าพันเป็น สิทธิ ที่พึงได้ ทำงานเสียภาษีมาทั้งชีวิต ไม่ว่าทางตรงทางอ้อม ลำบากอย่างนี้รัฐต้องให้ มันไม่ใช่การสงเคราะห์ เมตตา หรือบุญคุณอะไรทั้งนั้น แต่เป็น สิทธิถ้วนหน้ารัฐบาลประเทศต่างๆ เขาคิดอย่างนี้ สิงคโปร์แจกเงินเยียวยาทุกคน 600 ดอลลาร์ ช่วยจ่ายเงินเดือนให้บริษัทเพื่อไม่ให้ปลดคน อเมริกาแจก 1200 ดอลลาร์ทุกคน ที่รายได้ต่ำกว่า 75000 ดอลลาร์ต่อปี แถมแจกลูกหัวละ 500 ดอลลาร์นายกฯ มาเลย์ไลฟ์สด มีแต่คนกดเลิฟ เพราะทั้งพักหนี้ผ่อนรถผ่อนบ้าน ลดค่าไฟ 15-50% ให้เงินเยียวยาคนละ 5600 บาทนาน 6 เดือน ช่วยครอบครัวรายได้น้อยต่างหาก นักศึกษาให้อยู่หอพักกินข้าวฟรี ฯลฯแต่นายกฯ ประเทศไหนนะ มีแต่คนกดโกรธ เอาแต่พูดจาขึงขังยังกับทำรัฐประหาร พูดแต่จะใช้อำนาจเด็ดขาด ปราบคนไม่เชื่อฟัง ประเทศต่างๆ เขาประกาศมาตรการบังคับ หรือฉุกเฉิน เหมือนกันทั้งโลก แต่เวลาผู้นำพูดกับประชาชน เขาต้องใช้วาทศิลป์สร้างภราดรภาพ ดึงความร่วมมือร่วมใจกันฝ่าฟัน ไม่ใช่เอาแต่โทษชาวบ้านไม่รับผิดชอบตัวเองประเทศไทยเยียวยาไม่ถ้วนหน้า ยังไล่ขู่เอาผิด ทำให้คนกลัว ให้คนถอนชื่อ งัดมาทั้ง พ.ร.บ.คอมพ์ แจ้งความเท็จ ด่ารัฐบาลก็จะเอาผิดดูหมิ่นเจ้าพนักงานเช่นเดียวกับที่มองประชาชนเป็นเด็ก ต้องอบรมสั่งสอน ต้องใช้ไม้เรียว โดยมีคนชั้นกลางระดับบนคนมั่งมี ที่คิดว่าตนเป็นคนดีย์ เป็นคนที่ยังไงก็รอด (ตามทฤษฎีชาร์ลส์ ดาร์วิน) มองรัฐเป็นผู้ปกป้องจากโควิดและคนชั้นล่าง ที่ไม่รู้จักรับผิดชอบต่อสังคม ไม่รับผิดชอบตัวเอง หัดพึ่งตัวเองเสียบ้าง 
ฮาวทูแจก แจกเงินอย่างไรให้ถูกด่า มันน่าฉงน รัฐบาลทั่วโลกแจกเงินประชาชน เขามีแต่ได้คะแนนนิยม แต่ทำไมรัฐบาลประยุทธ์ ใจป้ำแจกห้าพันกลับถูกด่า นี่เป็น case study เลยนะ ทำอะไรก็ไม่ขึ้นคำตอบง่ายๆ
ใบตองแห้ง,โควิด-19